ئاریتما موحه‌ممه‌دی : با ڕێ له په‌رته‌وازه‌یی نه‌ته‌وه‌یی و سیاسیی بگرین . – WTARIKURD\nئاریتما موحه‌ممه‌دی : با ڕێ له په‌رته‌وازه‌یی نه‌ته‌وه‌یی و سیاسیی بگرین .\nكوا ده‌نگ و ڕه‌نگی ئه‌وانه‌ی باسی كوردستان ، كورد و نیشتمان ده‌كه‌ن ، بۆ حیزبه‌كانی كوردستان له‌م دۆخه‌دا كه باكووری كوردستان جارێكی دیكه وه‌ك شۆڕشه‌كه‌ی شێخ سه‌عید و سه‌ید ڕه‌زا سه‌ركووت ده‌كرێ ، ژن و منداڵ و لاو له‌نێو خوێندا ده‌تلێن ، ده‌نگیان لێوه نایه‌ت . كه‌واتا سیاسه‌ت و حیزبایه‌تیی هێنده چڵكن و ڕه‌زیووه كه ڕۆڵه‌ی كورد له‌به‌ر ئه‌وه‌ی سه‌ربه لایه‌نێكی دیكه بێ ، ده‌بێ بێ ده‌نگ بین و به ئاسانی بكوژرێین و كه‌سیش ده‌نگی لێوه نه‌یه‌ت .\nخه‌ڵكی ئاسایی له ڕۆژهه‌ڵاتی كوردستان كه سه‌ربه هیچ حیزبێك نین هه‌ستانه‌وه و دژی توركی فاشیست ڕێپێوانیان ڕێكخست ، كه‌چی زۆربه‌ی ئه‌وانه‌ی خۆیان به كوردپه‌روه‌ر ده‌زانن و له‌سه‌ر ناوی كوردبوون بوونه‌ته خاوه‌ن ژیان له‌م ئه‌ورووپا ته‌نانه‌ت له‌م چه‌ند ڕۆژه‌شدا كه ده‌وامی فه‌رمیی نییه ، ناتوانن كۆ ببنه‌وه و دژی توركی فاشیست ڕێپێوان ساز بكه‌ن .\nشه‌رمه بۆ ئه‌و ڕۆڵانه‌ی كورد له‌به‌ر ئه‌وه خه‌ڵكی باكووری كوردستان له سیاسه‌تی په‌كه‌كه‌وه نزیكن كوشتنیان تاسێنه‌ر و ئێشدار نه‌بێت . شه‌رمه بۆ حیزبه‌كانی كوردستان كه ته‌نیا به به‌یاننامه‌یه‌كی لاواز دژایه‌تیی كردنی كوشتاری خه‌ڵكی باكووری كوردستانیان له‌بیری خۆیان برده‌وه . خه‌ڵكی باكووری كوردستان له كاتی له‌دار دانی ڕۆڵه‌كانی كورد له ڕۆژهه‌ڵات ڕژانه سه‌رشه‌قامه‌كان و كرده‌وه‌كانی ڕژیمی ئێرانیان شه‌رمه‌زار كرد .\nپێم سه‌یره كه هێز و لایه‌نه‌كانی سه‌ربه پارتی كرێكارانی كوردستان وه‌ك ڕابردوو له وڵاتانی ئه‌ورووپیی ڕێپێوان ساز ناكه‌ن و ده‌نگی گه‌لی سه‌ركوتكراوی باكوور به گوێی نێوه‌نده‌كانی جیهانیی ناگه‌یه‌نن .\nنه‌ته‌وه‌ی كورد وه‌ك خه‌ڵكی مه‌ده‌نیی هه‌میشه به‌وه ناسراوه كه یه‌كێتیی و یه‌كگرتوون ، پێچه‌وانه‌ی لایه‌نه سیاسییه‌كان كه هه‌میشه دژبه‌یه‌كن ، با ئه‌و تاییبه‌تمه‌ندییه لاوازه‌ی لایه‌نه سیاسییه‌كان ئاودێو نه‌كاته نێو كۆمه‌ڵگاش و خه‌ڵكی ڕژهه‌ڵاتیش وه‌ك كۆمه‌ڵی باشووری كوردستان به‌سه‌ر حیزب و لایه‌نه‌كاندا دابه‌ش نه‌كرێت .\nكورد كه‌ی له به‌رامبه‌ر داگیركه‌ره‌كه‌یدا بێ هیوا بووه و كز و مات، ملكه‌چ بووه ، نابێ تۆی ملكه‌چبوون له‌نێو كۆمه‌ڵگای كوردستاندا جێی یه‌كێتیی و یه‌كگرتوویی نه‌ته‌وه‌یی و مه‌ده‌نیی بگرێته‌وه . پێویسته ئه‌و بزووتنه‌وه كۆمه‌ڵایه‌تییانه كه ده‌رهاوێشته‌ی هزریی حیزبیی و ڕێكخراوه‌یی نین چالاكتر بن و ئیزن به‌وه نه‌ده‌ن كه پارت و ڕێكخراوه‌كان كۆمه‌ڵگای مه‌ده‌نیش دابه‌ش بكه‌ن .\nنابێ ئه‌زموونی باشووری كوردستان دووپات بكرێته‌وه و له ناوچه‌كانی دیكه‌ی كوردستاندا ڕه‌نگ بداته‌وه . ئه‌مڕۆ ئه‌زموونی سیاسیی هه‌رێمی كوردستان وه‌ك سه‌رده‌می ئووسمانییه‌كان له لێواری دوو هێزی ئووسمانی و سه‌فه‌وییدا كه خاوه‌ن دوو پێناسه‌ی نوێن گیری خواردووه و نه‌بوونی یه‌كێتی سیاسیی و ستراتیژیی نه‌ته‌وه‌یی به ڕێگر له‌به‌رده‌م خوێندنه‌وه‌یه‌كی نوێی سیاسیی و نه‌ته‌وه‌یی هه‌ژمار ده‌كرێت .\nبۆیه هه‌نووكه له كاته‌كانی دیكه زێتر مه‌ترسیی له‌سه‌ر ده‌سه‌ڵاتی سیاسیی باشووری كوردستان هه‌یه ، هاوكات ئه‌م ده‌سه‌ڵاته سیاسییه‌ی كه له باشوور هه‌یه له به‌رامبه‌ر سیاسه‌تی نكۆڵیكردن و سه‌ركوت كردنی نه‌ته‌وه‌ی داگیركه‌ر له باكوور و ڕۆژهه‌ڵات بێ ده‌نگیی هه‌ڵبژاردووه . ئه‌مه به سه‌ره‌تای ملكه‌چیی نه‌ته‌وه‌یی له‌به‌رامبه‌ر داگیركه‌ر پێناسه ده‌كرێت ، بۆیه پێویسته هه‌موو حیزبه‌كانی كوردستان پێداچوونه‌وه بۆ سیاسه‌ته‌كانی خۆیان بكه‌ن .\nعەلی حەمەساڵح : ئەم روانینەی پارتی بۆ یەكێتی دروستە ! پارتی گرەو لە بێ دەنگی كێ دەباتەوە ؟\nداوای شۆڕشی چەکداری دەکرێت دژی دەسەڵاتی باشوری کوردستان .


سۆلاری هه‌واڵێكی خۆشی پێگه‌یشت\nیانه‌ی ریال مه‌درید لالیگا یانه‌ی هۆیسكا گاریس به‌یل مارسێلۆ\nلە راهێنانەکانی ئەمڕۆی ریال مەدرید بە مەبەستی ئامادەکاری بۆ یاری داهاتوویان لە لالیگا بەرامبەر هوێسکا، گاریس بەیل و مارسێلۆ بەشدارییان کرد و هیچ کێشەیەکیان بۆ یاریکردن نییە.\nرۆژنامەی وەرزشی مارکای نزیک لە شایانەکان بڵاویکردەوە کە لە راهێنانەکانی ئەمڕۆی ئەم یانەیە گاریس بەیلی هێرشبەری وێلزی دوای ئەوەی لە یاری رابردووی یانەکەی بەرامبەر ڤالێنسیا تووشی پێکان بوو، جارێکی دیکە دەستی بە راهێنانەکانی کردەوە و هیچ کێشەیەکی بۆ یاری داهاتوو نییە.\nلە هەمان کاتدا مارسێلۆی بەرگریکاری بڕازیلیش لەگەڵ هاورێیانی بەشداری لە راهێنانەکانی یانەکەی کرد و بۆ یاری داهاتوو ئامادە دەبێت، بەڵام دەنگۆیەک هەیە کە سۆلاری راهێنەر بۆ یاری داهاتووش پشوو بە بەرگریکاری بڕازیلی بدات.\nلەلایەکی دیکەوە هەر یەکە لە تۆنی کرووس، کاسێمیرۆ، ناچۆ و ماریانۆ دیاز بە هۆی پێکانەکانیان بەشدارییان لە راهێنانەکانی ئەمڕۆ نەکرد و پێدەچێت بۆ یاری بەرامبەر هوئێسکا کە بریارە سبەی یەک شەممە بکرێت بەشداری نەکەن.\nمه‌شقه‌كانی ئه‌مرۆی ریال مه‌درید به ئاماده‌بوونی گاریس به‌یل و مارسێلۆ كه ماوه‌یه‌ك بوو به هۆی پێكان دابڕابوون


دووەم پوختەی مێژوو 9 – Kurdi Sorani Standard (KSS) | Biblica\nدووەم پوختەی مێژوو 9 – Kurdi Sorani Standard (KSS)\nدووەم پوختەی مێژوو 9:1-31\nسەردانی شاژنی شەبا بۆ لای سلێمان\n1کاتێک شاژنی شەبا ناوبانگی سلێمانی بیست، هاتە ئۆرشەلیم بۆ ئەوەی بە چەند مەتەڵێک تاقی بکاتەوە. بە کەژاوەیەکی زۆر گەورەوە، وشتری بارکراو لە بۆنوبەرام و زێڕی زۆر و بەردی گرانبەها، هاتە لای سلێمان و لەبارەی هەموو ئەو شتانەی لە دڵی بوو قسەی لەگەڵ کرد. 2سلێمانیش وەڵامی هەموو پرسیارەکانی دایەوە، هیچ شتێک بۆ سلێمان قورس نەبوو وەڵامی بداتەوە. 3کاتێک شاژنی شەبا دانایی سلێمان و ئەو کۆشکەی بینی کە بنیادی نابوو، 4هەروەها خواردنی سەر خوانەکەی، دانیشتنی دەستوپێوەندەکانی، ڕێکوپێکی خزمەتکارەکانی و جلوبەرگاکانیان، ساقییەکان و جلوبەرگەکانیان و ئەو قوربانی سووتاندنانەی کە سلێمان لە پەرستگای یەزدان دەیکرد، لە بینینی ئەمانە سەرسام بوو.\n5بە پاشای گوت: «ئەو هەواڵەی کە لە خاکەکەمدا لەبارەی کاروبار و داناییەکەت بیستم، ڕاستە. 6بڕوام بەو هەواڵانە نەکرد هەتا نەهاتم و بە چاوی خۆم نەمبینی، ئەوەتا نیوەی داناییە زۆرەکەی تۆم پێ ڕانەگەیەنراوە، زۆر مەزنتر بوویت لەوەی لەبارەی تۆوە بیستبووم. 7خۆزگە بە پیاوەکانت دەخوازرێ، خۆزگە بە خزمەتکارەکانت دەخوازرێ، ئەمانە کە هەمیشە لەبەردەمت ڕاوەستاون و داناییەکەت دەبیستن. 8ستایش بۆ یەزدانی پەروەردگارت، ئەوەی پێت دڵشادە و لەسەر تەخت دایناویت ببیتە پاشا بۆ یەزدانی پەروەردگارت. خوداکەت لەبەر ئەوەی ئیسرائیلی خۆشویستووە و ویستی هەتاهەتایە جێگیری بکات، تۆی کردووەتە پاشا تاکو ڕاستودروستی و دادپەروەری پیادە بکەیت.»\n9ئینجا سەد و بیست تالنت9:9 سەد و بیست تالنت: نزیکەی 4 تەن. زێڕ و بۆنوبەرامێکی زۆر و بەردی گرانبەهای دایە پاشا، جارێکی دیکە بۆنوبەرامی بەو جۆرە زۆر نەهاتەوە، هێندەی ئەوەی شاژنی شەبا پێشکەشی سلێمان پاشای کرد.\n10هەروەها خزمەتکارەکانی حیرام و خزمەتکارەکانی سلێمان، ئەوانەی لە ئۆفیرەوە زێڕیان هێنابوو، دار ئەلگوم و بەردی گرانبەهاشیان هێنابوو. 11پاشا لەو دار ئەلگومانە پێپلیکانەی بۆ پەرستگای یەزدان و کۆشکی پاشا دروستکرد، هەروەها قیسارە و سازیش بۆ گۆرانیبێژەکان، وەک ئەو دارانە پێشتر لە خاکی یەهودا نەبینرابوون.\n12سلێمانی پاشا هەموو ئەو شتانەی دایە شاژنی شەبا کە ئارەزووی کرد، جگە لەوەی پاشا پێیدا لە بەرامبەر ئەوەی بۆی هێنابوو. پاشان لەگەڵ خزمەتکارەکانی بەڕێکەوت و گەڕایەوە خاکەکەی خۆی.\nدانایی و دەوڵەمەندی سلێمان\n13کێشی ئەو زێڕەش کە لە ساڵێکدا بۆ سلێمان دەهات، شەش سەد و شەست و شەش تالنت9:13 شەش سەد و شەست و شەش تالنت: نزیکەی بیست و سێ تەن. زێڕ بوو، 14جگە لەو باجەی لە بازرگان و فرۆشیارەکانەوە وەردەگیرا. هەروەها هەموو پاشایانی عەرەبستان و فەرمانڕەوایانی خاکەکە زێڕ و زیویان بۆ سلێمان دەهێنا.\n15سلێمانی پاشا دوو سەد قەڵغانی گەورەی لە زێڕی کوتراو دروستکرد، شەش سەد شاقل زێڕی9:15 شەش سەد شاقل زێڕ: نزیکەی 6,9 کیلۆگرام. کوتراو بۆ هەر قەڵغانێک. 16سێ سەد قەڵغانی بچووکیشی لە زێڕی کوتراو دروستکرد، سێ سەد شاقل زێڕ9:16 سێ سەد شاقل زێڕ: نزیکەی 3,5 کیلۆگرام. بۆ هەر قەڵغانێک. ئینجا پاشا لە کۆشکی دارستانەکەی لوبنان داینان.\n17هەروەها پاشا تەختێکی گەورەی لە عاج دروستکرد و بە زێڕی بێگەرد ڕووپۆشی کرد. 18تەختەکە شەش پێپلیکانەی هەبوو لەگەڵ تەختەپێیەک، هەموویان پێکەوە بەسترابوون، دوو دەسک لەم لاو لەو لایەوە لەسەر شوێنی دانیشتنەکە، دوو شێری ڕاوەستاویش لەتەنیشت دەسکەکان بوون. 19دوازدە شێری ڕاوەستاویش لەسەر ئەم لاو ئەو لای شەش پێپلیکانەکە هەبوو. لە هیچ پاشایەتییەک شتی وا دروستنەکرابوو. 20هەموو کاسە و جامەکانی خواردنەوەی سلێمان پاشا زێڕ بوون، هەروەها هەموو قاپوقاچاغەکانی کۆشکی دارستانەکەی لوبنان لە زێڕی بێگەرد بوون، هیچ شتێک لە زیو دروستنەکرابوو، چونکە لە سەردەمی سلێمان زیو بەهایەکی ئەوتۆی نەبوو. 21کەشتیگەلی9:21 عیبری: کەشتییەکانی تەرشیش واتە جۆرە کەشتییەکی تایبەت بوون کە بۆ بازرگانی بەکاردەهێنران. پاشا لەگەڵ خزمەتکارەکانی حیرام دەڕۆیشتن و هەر سێ ساڵ جارێک دەهاتن و زێڕ و زیو و عاج و مەیمون و تاوسیان دەهێنا.\n22سلێمان گەورەترین پاشا بوو لەنێو پاشاکانی سەر زەوی چ لە دەوڵەمەندی و چ لە دانایی. 23هەموو پاشایانی سەر زەوی بە ئاواتەوە بوون ڕووی سلێمان ببینن، هەتا گوێ لە داناییەکەی بگرن کە خودا لە دڵیدا داینابوو. 24هەریەکە و ساڵ لەدوای ساڵ بە دیاری خۆیانەوە دەهاتن، لە قاپوقاچاغی زێڕ و زیو و جلوبەرگ و چەک و بۆنوبەرام و ئەسپ و هێستر.\n25سلێمان چوار هەزار تەویلەی ئەسپ و گالیسکە و دوازدە هەزار ئەسپی هەبوو. لە شارەکانی گالیسکەکان داینان، هەروەها هەندێکیان لەلای خۆی لە ئۆرشەلیم جێگیر کردن. 26بەسەر هەموو پاشاکاندا فەرمانڕەوایی دەکرد، لە ڕووباری فوراتەوە هەتا خاکی فەلەستییەکان و سنووری میسر. 27هەروەها پاشا کارێکی وای کرد کە لە ئۆرشەلیم زیو وەک بەردی لێ بێت، دار ئورزیش لە زۆری وەک دار هەنجیری زوورگەکان بێت. 28ئەسپەکانی سلێمان لە میسر و هەموو وڵاتانی دیکەوە هاوردە دەکران.\n29ڕووداوەکانی دیکەی پاشایەتی سلێمان لە سەرەتاوە هەتا کۆتایی لە تۆمارەکانی ناتانی پێغەمبەر و لە پەیامەکەی ئاحییای شیلۆنی نووسراون، هەروەها لەو بینینانەش کە عیدۆ سەبارەت بە یارۆڤعامی کوڕی نەڤات ڕایدەگەیاند. 30سلێمان چل ساڵ لە ئۆرشەلیم پاشایەتی هەموو ئیسرائیلی کرد. 31پاشان سلێمان لەگەڵ باوباپیرانی سەری نایەوە و لە شارەکەی داودی باوکی نێژرا. ئیتر ڕەحەڤەعامی کوڕی لەدوای خۆی بوو بە پاشا.\nKSS : دووەم پوختەی مێژوو 9


یەکیەتی مامۆستایانی کوردستان خوازیارى هەڵوەشانەوەى حوکمى زارا محەمەدییە | AvaToday\nیەکیەتی مامۆستایانی کوردستان خوازیارى هەڵوەشانەوەى حوکمى زارا محەمەدییە\nزارا محەمەدى، مامۆستای زمانی کوردی و بەرپرسی فەرهەنگی ئەنجوومەنی نۆژین لە شارى سنە، کە ماوەیەک بەر لە ئێستا دەستبەسەر و ماوەیەک زیندانى کرا، بەم تازەییانە بەتاوانی فێرکردن و وتنەوەی زمانی کوردی بە منداڵان، ١٠ ساڵ حوکمی زیندانی بۆ بڕایەوە و هەر ئەمەش ناڕەزایەتییەکى گەورەى نایەوە لە نێو ڕۆژهەلات و ئێران و هەموو دونیا و تەنانەت زریانى تویتەرى (#ExonerateZara) بۆ ڕێکخرا و لە هەموو شوێنێکەوە پشتگیرى لێ کرا تا حوکمەکەى هەڵوەشێتەوە.\nهەر لەم چوارچێوەیەدا یەکیەتی مامۆستایانی کوردستان بەیاننامەیەکى بۆ پشتیوانى لە زارا محەمەدى بڵاو کردەوە و تیایدا داواى کردووە کە پێداچوونەوە بە حوکمەکەیدا بکرێت. ئەمەى خوارەوەش دەقى بەیاننامەکەیە:\nخوایە وەتەن ئاوا کەی\nچەن دڵگیر و شیرینە\nدەشتی خۆش و ڕەنگینە\nبەپێ بنەمای ١٥ى یاسای بنەڕەتی کۆماری ئێسلامی ئیران، تەدریس و فێرکردنی زمانی دایکی، یاسایی و ڕێگە پێ دراوە. زارای محەمەدی لە چوارچێوەی یاسای بنەڕەتی، چالاکی وتنەوەی وانەی زمانی کوردی ئەنجام داوە. تاوانی مامۆستا زارا، پارێزگاری لە زوانی دایکی بووە و ئەمە ئەرکی هەر تاکێکە کە پارێزگاری لە زوانی دایکی خوی بکات. کەوابێ هەموو تاکێک چ کورد، چ تورک، چ عەرەب...لە ئێران کە زمانی دایکی خۆی ئەپارێزی، تاوانبارە!!\nیەکیەتی مامۆستایانی کوردستان (انجمن صنفی معلمان کردستان)، یەکێک لە سەرەکیترین داخوازییەکانی، جێبەجێکردن بنەمای ١٥ى یاسای بنەڕەتی لە قوتابخانەکان بووە. و لەسەر ئەم داخوازییە پشتیوانی خۆی لە زارا محەمەدی وەک مامۆستای زمانی کوردی دەردەبڕێ و خوازیاری هەڵوەشانەوەی حوکمی زیندانییەکەى و پێداچوونەوەیە بەو حوکمە.\nیەکیەتی مامۆستایانی کوردستان (انجمن صنفی معلمان کردستان)\n٣٠ى پووشپەڕ ١٣٩٩